정조 3년
己亥十一月初十日巳時。上御誠正閣。大臣備局堂上引見入侍時。領議政徐命善。左議政洪樂純。行知中樞府事具善復。兼兵曹判書具允鈺。行司直李重祜。刑曹判書鄭尙淳。右參贊鄭光漢。戶曹判書金華鎭。禮曹判書李福源。行副司直權噵。行訓鍊都正李敬懋。行副司直李邦一。行大司成李命植。行都承旨鄭民始。大司憲趙時俊。大司諫徐有元。司諫李東郁。掌令申致權。正言李濟萬。副校理李儒慶。副修撰李命勳。同副承旨金勉柱。假注書李錫夏。事變假注書柳光澺。記事官金健修鄭東浚以次進伏訖。命善曰。今日日氣陰寒。早朝勞動之餘。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。今日賀禮安過。聖孝彌光。群情不勝歡抃矣。上曰。大臣奏事。可也。命善曰。此狀啓二本。一則守禦使啓本。一則北伯徐浩修啓本。當回啓而臣則嫌不可可否。令左相爲之。宜矣。上曰。前例然乎。樂純曰。別無前例。領相回啓無妨矣。上曰。領相之言。無足怪者。左相回啓。可也。樂純曰。此守禦使徐命膺狀啓也。枚擧廣州府尹宋煥億牒呈以爲丁酉年。因繡衣書啓。城內民人所受還穀。分等備納事定式。而戊戌停捧條。己亥當捧條。實無備納之望。戊戌條一千石。今年收捧。而己亥條一千一百二十石則明年秋收捧。以紓一分民力之意仰請矣。南城民人。本自貧弊。今年雖云稍登。新舊還穀。一時竝督。大是難事。依狀請施行。何如。上曰。依狀請施行。可也。出擧條樂純曰。此咸鏡監司徐浩修狀啓也。以關西移定蔘五斤。本價不敷。蔘直踊貴。從前添價區劃。亦有已例。南差需庫儲留錢中一千六百兩。劃給於貿蔘之意狀請矣。南差需庫穀布。足支十年。蔘價添給。前例可考。依狀請施行。何如。上曰。領相之意。何如。命善曰。蔘直踊貴則勢不得不劃給添價。而北關穀簿。因昨今年停退。所儲不多。姑就有裕之差需庫。推移用之。恐似無妨。且此貿蔘。不過一時事。亦無日後難繼之慮矣。上曰。依爲之。出擧條命善曰。卽見京畿監司鄭存仁謄報。則以爲廣州等六邑所在敗船拯米合爲九百五十一石。皆是年久條。南陽所在拯米三百十七石。卽戊戌條也。各年舊還。皆令停退。則同是舊逋。而獨爲責徵。恐欠一視之澤。廣州等邑年久條拯米。特許停退。南陽所在戊戌條拯米。三分二停退事。請令廟堂稟處矣。湖西湖南拯劣米停退之請。旣因特敎。竝許準施則今於畿甸。宜無異同。依狀請許施。何如。上曰。依爲之。出擧條命善曰。臣頃以唐錢事。有所仰達。而雖以灣府定式之不無可據。貿來之人。不施重律。若不申加嚴飭。則此後此弊。又難保其必無。自今番使行爲始。唐錢貿來之人。一依犯禁例。科罪之意。定式施行。何如。上曰。依爲之。出擧條命善曰。考績之法。貴在嚴明。而近年以來。京外殿最。漸致懈弛。徒歸文具。殊無勸懲之實。寧不慨然。見今八道方伯。適皆初當殿最。愼終惟始。此其時矣。從實黜陟。俾有成效之意。另加嚴飭。何如。上曰。所奏甚好。依此申飭。可也。出擧條命善曰。太廟儀軌添錄事。旣承下敎。今當擧行。而自前修正時紙筆墨。自各該司進排能書書吏。量宜使役。如有政院日記考出之事。則待本署移文。令事變注書謄送矣。今亦依此例爲之之意分付。何如。上曰。依爲之。出擧條樂純曰。頃者惠廳堂上。以李普行差出者。可謂得人。誠好矣。而近來五六十年先生案中。無嘉善兩堂之例。且普行。本來寒素之人。資歷未滿。遽叨擢任之眷。渠常惶悶罔措。托臣以必爲導達。期於圖遞。自上特許遞免。以爲成其美則。似好矣。上曰。惠堂猶云可矣。而長興庫提調兼任。豈有前例乎。此非美事矣。樂純曰。前此有一二之例。而實非美事。故臣每欲仰達而未果矣。上命書傳敎曰。以惠堂兼管此庫。曾無是例。至於一二兼帶之例。決非比擬者。長興庫提調李普行改差。上曰。旁照前例則惟麟漢一人。一政入二首望。而決非好例矣。上曰。江界事誠悶矣。今番不可不擇擬。各薦可用之人。可也。命善曰。擇差之道。不可任之於太寬太猛之人。必擇其寬猛得中者。乃可堪任。而實難其人矣。樂純曰。治郡之能。多在於南行有聲績者。其中若以如兪彦鉉鄭景淳者差送。則庶可有蘇弊之效矣。上曰。以文臣。勿拘資級爲之則無妨矣。柳戇。方在罪名中。而其人筋力好矣。可以堪用於此等處矣。僉意。何如。命善曰。果好矣。樂純曰。其人本來勤幹。若付以此任。則必善爲之矣。上命書傳敎曰。前都承旨柳戇敍用。又命書傳敎曰。政官牌招開政。上曰。判尹入來乎。命善曰。以肅拜單子之未下。不爲入來矣。允鈺曰。各道監兵使都試後請賞啓本。今將覆啓。而江原監司具㢞啓本則臣。嫌不可當。令次官。依前例擧行。何如。上曰。依爲之。出擧條上曰。藝文提學。昨日承命入來。從今以後。似當出仕矣。命善曰。向來箕營債事。尙以猜礙云矣。上曰。聞其事則已爲收殺云。似無更嫌之端矣。命善曰。事體則當然矣。樂純曰。以實錄廳事言之。蔡濟恭所掌之役。尙無頭緖。甚可悶矣。上曰。知實錄事蔡濟恭。卽爲牌招。申飭行公。出榻敎華鎭曰。本曹經用。雖是常年。每患不足。而今年則適當有事之時。且各道應納九萬兩錢。初不分定。故來頭需用。實無支繼之道矣。關西別備錢四五萬兩。稅小米一萬石。許劃然後。庶可以補用於新捧之前。下詢大臣處之。何如。上曰。大臣之意。何如。命善曰。曾聞有司之臣。因經費之不敷。請得關西米一萬石則皆以爲夥然矣。近來漸致增加。所請之數。若是過多。此誠難繼之道。且聞關西所儲。亦有匱乏之慮。至於小米則當此豊歲。何能準價貿米。以補實用乎。臣意別備錢三萬兩。先爲劃給。似好矣。上曰。左相之意。何如。樂純曰。關西穀簿不敷。一年所入通計。不滿九萬石。而十二店支放。山郡中山諸邑應下除之。則所餘亦不多。此則似難着手矣。無已則別備錢三萬兩。或可取用也。上曰。依爲之。出擧條福源曰。恩信君禮葬事。有議大臣定行之命。故問議大臣則當取中於二等三等之間矣。命善曰。二等三等禮葬凡節。別無差等。而但軍丁數有多少之分矣。上曰。經費當入幾何。華鎭曰。所入不過千餘兩。上曰。自內當有上下者矣。命善曰。若有自內上下者。則該曹所費。似不滿五百餘兩矣。上曰。有事小而所係非細者。有事大而所係則小者焉。近來堂陛不嚴。分義掃地。以目下一事言之。朝家之設置軍門。實爲捍王室防盜賊。俾無犯分陵上之弊。而昨日捕校事。可謂無前之事。奉命掖隷。任自敺打於闕門之外者。此何事乎。當該大將。若能隨事小心。則豈有此等之擧乎。此雖微事。若此不已。則古所謂履霜堅氷之漸。亶在此矣。命善曰。誠如聖敎矣。軍門若小心。則豈有此無前之擧乎。樂純曰。捕校作黨。敺打奉命掖隷。而半夜喧聒於禁門之外。萬萬驚駭。大將若能常時嚴飭。則豈有此弊。大將則罷職。當該捕校則回示沙場。限死決棍後。邊遠充軍。以警日後。斷不可已也。命善曰。捕校之作黨喧聒於深夜禁門。誠一變怪。其爲法綱之隳盡。後弊之難言。不但在於奉命掖隷之受其敺打而已。不能檢飭之大將。僚相旣已請罪。而當該捕校則不可以決棍薄罰有所勘斷。邊遠充軍。何如。上曰。若論不能檢飭之罪。則不可罷職而止。而事屬眚災。不允。捕校事。詳諭於院啓之批。卿等所奏則差有異焉。邊配死棍。恐涉過重。當量處。出擧條上曰。近日則與前尤異。宿衛旣罷。軍門檢飭之道。宜一倍於他時矣。至若訓將則當朝宿將。故予特以更爲委任。可謂安枕而臥矣。至於他軍門新大將。予未知其人之何許。而凡係檢飭之事。尤豈非愓念處乎。聞禁衛別軍官。亦參其中云。禁將。明日沙場回示。可也。命善曰。此等事嚴治。然後可無後弊矣。上曰。原犯捕校。決棍幾度乎。允鈺曰。決棍十度矣。上曰。本事。大將不知云乎。善復曰。不知云矣。上曰。大將之不得聞知。亦是常時無紀律之致也。若紀律常時嚴整。則豈有如此之事。而初不知之之理乎。其時同犯諸捕校。各別査覈。決棍汰去。可也。儒慶曰。咫尺禁門。捕校之敺打奉命掖隷。此漸不可長。不能檢飭。當該捕將。亟施定配之典。禁衛別軍官。旣已同參。禁衛大將削職。宜矣。上曰。大臣擧條已諭。此則過矣。更責來後。可也。不允。出擧條允鈺曰。王大妃殿湯劑進御之節。何以爲之乎。上曰。姑爲停止。可也。上謂尙淳曰。罪人金學成。負罪至重。各別嚴囚痛治。可也。尙淳曰。已使郞廳。具枷杻嚴囚矣。上曰。今日異於他時。三司之不爲傳啓有前例矣。仍命退。諸臣以次退出。